Foto: Index, zuznr.hr

U GLASILU HND-a, Hrvatskog novinarskog društva, čitam o jednoj od najbizarnijih novinarskih nagrada za koje sam ikad čuo. Neki uhljebski "Zavod za unapređivanje zaštite na radu", za koji nisam ni znao da postoji, a vjerojatno je izmišljen jučer i očito nakačen na javnu sisu, misli da se njegova besmislena aktivnost može i treba popularizirati uz ostalo i nagrađivanjem medijskih materijala na temu – zaštite na radu!

Dakle Zavod raspisuje Nagradu za novinarske radove u području zaštite na radu, i, citiram: "Osnovni cilj je potaknuti redakcije i autore da redovito i na objektivan način ukazuju na stanje i postignuća u području zaštite na radu budući da su život, zdravlje i očuvanje radne sposobnosti radnika vrednote od posebnog društvenog interesa. Partner Zavodu za unapređivanje zaštite na radu u ovom projektu je Hrvatska udruga poslodavaca....

9045873 izmišljenih uhljeb zavoda, ureda, agencija, tijela i organa

Najboljim autorima Godišnje nagrade će se dodijeliti u kategorijama: tiskano novinarstvo (dnevnici, tjednici, mjesečnici i dr.); radijsko novinarstvo (radijske postaje na lokalnoj i nacionalnoj razini); televizijsko novinarstvo (televizijske postaje na lokalnoj i nacionalnoj razini); internetsko novinarstvo (internetski portali, blogovi novinara, web aplikacije i dr.). Nagrada u svakoj kategoriji sastoji se od pisanog priznanja, plakete i novčanog iznosa od 3.000,00 kuna." Kraj citata.

Pa zašto i ostalih 9045873 izmišljenih uhljeb zavoda, ureda, agencija, tijela i organa ne bi svaki dijelili neku nagradicu novinarima koji pozitivno pišu o njihovim "djelatnostima"? Tako će se za relativno mali novac – a 3.000 kuna po kategoriji je gotovo uvredljivo malo – u javnosti stvoriti pozitivna slika o svima njima..... a ionako se sve to plaća iz proračuna ili parafiskalnih nameta kao i sama djelatnost svih tih izmišljenih uhljeb-tijela.

Plaćaš da ti objasne zašto ih trebaš plaćati

Zašto recimo županija Besmisleno-Zgubidanska ne bi raspisala nagradu za tekstove koji promiču rad te županije? Ili još bolje – župana osobno? Pa ionako je sve to isto. A nisam ni daleko od istine – vrlo nedavno svjedočili smo bezočno bezobraznoj oglasnoj kampanji nekakve Zajednice županija, u kojoj su nam se trsili objasniti kako županije ne treba ukidati, jer su esencijalne za prosperitet Hrvatske. Naravno, oglašavanje o tom skrivenom smislu u besmislu, kojeg običan građanin ne vidi dok mu ne otvore oči, plaćeno je našim, vašim i mojim novcima... Plaćaš da ti objasne zašto ih trebaš plaćati.

Ili, zašto stati na tome, zašto recimo Ured predsjednika ili predsjednice ne bi ustanovio nagradu za najbolje tekstove koji prate rad predsjednika republike, da ne kažemo – veličaju Kolindu? Jednako besmisleno kao i trabunjanje o zaštiti na radu, koje samo služi da opravda smisao postojanja nekog izmišljenog Zavoda. Pa ajmo opravdati postojanje Kolinde. Nije ništa manji izazov od pravdanja postojanja ovog Zavoda.

Tekst se nastavlja ispod oglasa

Totalna besmislica

He – netko će reći – ali postoji razlika. Ured predsjednice nema toliki značaj za javnost kao zaštita na radu. (A netko može doduše reći i obratno – da zaštita na radu nije bitna koliko institucija predsjednice. Obe su izjave ionako promašene i besmislene.)

"Precisely my point, my dear Watson" – rekao bi Sherlock... upravo na to i ciljam. Ako se nekim posebnim tekstovima narodu treba pojašnjavati sam smisao nekog tijela i njegove (pseudo)aktivnosti, nije li to najbolji znak koliko nam je to tijelo nepotrebno? Bio u pitanju Ured predsjednika ili ovaj jednako besmisleni Zavod.

Usput budi rečeno, već imamo cijeli niz tijela koja se direktno ili indirektno bave zaštitom na radu i radnim zakonodavstvom – pa nije li sve to u ingerenciji Ministarstva rada? Pogledajte stranice ovog Zavoda (zuznr.hr) – ima ih ko Kineza, a tekstova kojim objašnjavaju što rade i čemu služe ne bi se posramio nijedan revan sjevernokorejski birokratski miš...

I još jedna stvar – nije mi jasno zašto se i u ovo petlja Hrvatska udruga poslodavaca, koje to veze ima s njima i zbog čega podržavaju projekt? Cijela ta spika s forsiranjem zaštite na radu samo je još jedan od oblika državnog reketa i podloge za ispisivanje kazni po želji, umjesto da HUP štiti interese poslodavaca i radnika boreći se protiv toga, oni, prema priopćenju koje je objavilo glasilo HND-a, sudjeluju u dodjeli ove nagrade kao partner. Nazdravlje! Po meni bi HUP trebao poticati tekstove koji raskrinkavaju sve besmislice s kojima se suočava realni sektor – recimo baš ovaj tekst koji čitate – a ne podržavati te iste besmislice. No dobro, svatko si sam bira prioritete, ali se onda nema pravo žaliti.

PR uhljebima - i to besplatni

Inače, da na ovakav način djeluje privatna firma, vjerujem da bi ih nagazila Agencija za zaštitu tržišnog natjecanja, ili već neka druga, zbog prikrivenog oglašavanja, utjecaja na medije i sl. Zamislite da Pliva dodjeljuje nagradu za najbolji tekst koji promiče farmaciju, ili INA tekstove koji promiču fosilna goriva, ili Auto Zubak članke o autima koje prodaje, ili Konzum... ah, bolje da ni ne pomišljam što bi mogao nagrađivati Konzum i kakva bi, posve opravdana, hejterska reakcija javnosti i medijske struke bila na to.

I jedan besplatan PR savjet svim uhljebima – držite se ispod radara javnosti, ne raspisujte ovakve natječaje i ne trudite se opravdati svoje postojanje. To je nemoguća misija. Budite što tiši i neprimjetniji. Ne olakšavajte svojim "briljantnim" idejama posao nama hejterima, kad vidimo ovakvu glupost raspišemo se, i poremetimo vam ispijanje kava, igranje Tetrisa i premetanje papira po stolovima, ne želite to...